SKRIFTLIG FORESPØRGSEL E-1807/00

af Marialiese Flemming (PPE-DE) til Kommissionen

(8. juni 2000)

Om: Illegale drab på hvaler i Caraibien

Ifølge oplysninger fra Whale and Dolphin Conservation Society (WDCS) er der igen i år sket illegale hvalfangster i Caraibien. I begyndelsen af maj blev der ud for St. Vincent dræbt en fredet brydehval. Jagten på disse hvaler har været forbudt siden 1986 og er derfor en overtrædelse af Den Internationale Hvalfangstkommissions (IWC) bestemmelser.

Navnlig Japan importerer hvalkød i store mængder fra de caraibiske farvande, hvilket styrker den internationale handel med kød fra disse fredede dyr.

Er Kommissionen bekendt med dette forhold?

Vel vidende, at de juridiske muligheder er begrænsede, bedes Kommissionen oplyse, om det er muligt for den at træffe politiske foranstaltninger mod sådanne aktioner?

Er Kommissionen rede til at henvende sig til EU-komitéen for CITES-spørgsmål for gennem fælles optræden at lægge hårdere pres på de stater, der overtræder IEC-konventionen?

Svar afgivet på Kommissionens vegne af Franz Fischler

(31. juli 2000)

Kommissionen er opmærksom på at visse lande, bl.a. landene i Vestindien, fortsætter visse former for hvalfangst ofte under påskud af at gennemføre videnskabelige programmer.

Fællesskabet er ikke medlem af Den Internationale Hvalfangstkommission og har kun status som observatør i denne organisation. En række medlemsstater er imidlertid kontraherende parter i konventionen. Som det ærede medlem vil vide, forholder medlemsstaterne sig forskelligt til spørgsmålet om hvalfangst. Fællesskabet har derfor ikke en generel politik på dette område. Den afspejler i det store og hele situationen i medlemsstaterne. Fællesskabet har imidlertid bestemmelser, som indirekte vedrører spørgsmålet om hvalfangst.

Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed(1) indeholder en række sådanne bestemmelser, og implementerer Konventionen om International Handel med Udryddelsestruede Vilde Dyr og Planter (CITES) med ændringer. Disse bestemmelser skal forhindre Fællesskabets fiskere i at fange hvaler på åbent hav og i at lande deres fangster i et EU-land eller i noget andet land, der har undertegnet konventionen.

Andre af disse bestemmelser findes i Rådets direktiv 92/43/EØF af 21. maj 1992 om Bevaring af Naturtyper samt Vilde Dyr og Planter(2). Disse bestemmelser forpligter alle medlemsstater til at træffe de nødvendige foranstaltninger til indførelse af et system til streng beskyttelse af alle hvalarter.

Fællesskabet støtter ikke nogen form for hvalfangst på åbent hav og accepterer heller ikke nogen form for handel med hvaler. Som observatør i Den Internationale Hvalfangstkommission støtter Fællesskabet fuldt ud de forskellige moratorier, der anbefales af Den Internationale Hvalfangstkommission. På dette stadium og i betragtning af sin status i Hvalfangstkommissionen er Kommissionen ikke selv i stand til at træffe politiske foranstaltninger imod de af det ærede medlem omtalte aktiviteter. Kommissionen anbefaler imidlertid, at de elleve EU-medlemmer af Den Internationale Hvalfangstkommission, hvis der er behov for det, kontaktes med henblik på at spørgsmålet tages op og behandles.

(1) EFT L 61 af 3.3.1997.

(2) EFT L 206 af 22.7.1992.